Ilesia de Nuestra Sinyora d'o Portiello de Zaragoza

A **ilesia de Nuestra Sinyora d'o Portiello** ye una ilesia que se troba en Zaragoza (Aragón). Ye una ilesia d'estilo barroco construyida entre 1702 y 1731.

## Historia
Tien o suyo orichen en a Reconquiesta, en una ilesia adedicada a la Virchen, reconstruyida en estilo barroco entre 1702 y 1731 por José Borgas y Gaspar Serrano. Muit danyada mientres os Seches de Zaragoza por trobar-se en la muralla, amán d'a puerta d'o Portiello, l'edificio actual ye o resultau de reconstruccions y restauracions realizadas entre os sieglos XIX y XX, en particular la feita en 1827, que remató a frontera, en estilo neoclasico. En 1949 o templo fue declarau Molimento Historico-Artistico d'Intrés Nacional.

## Descripción
O conchunto consta de tres naus, a central mas ampla que as laterals, divididas en seis trampos, d'os que os dos posteriors corresponden a la cabecera. A os piez d'o templo s'adhibe o nártex, que integran a entrada aporticada con arco de meyo punto y as dos torres baixas, lo que da a l'edificio una impresión d'horizontalidat. As naus tienen a mesma altaria, creyando una planta de salón, y o espacio previo a la cabecera que correspondería a o crucero ye cubierto con una cupula de meya narancha. En a nau central, os trampos de vuelta son de meyo canyón con lunetos, ubiertos sobre os arcos formers que comunican con as naus d'os costaus. A fabrica exterior ye feita de tot de ladriello caravista.

Toda a superficie arquitectonica interior, paramentos, pilars y vueltas, ye enlucida en blanco, y decorada con molduras, rocalla y follamen realizaus en estuco gris en 1728. Iste manto decorativo vechetal pencha mas profusament d'as pichinas d'a cupula, en as que se i fican tallas d'Ester, Chudit, Yael y Debora, as cuatre mullers fuertes d'a Biblia.

O retablo mayor, obra d'o clasicismo manierista, fue trayiu d'o convento de Sant Domingo. D'as abundants piezas d'imachinería, resulta interesant, en a capiella de l'Ecce Homo, una talla d'o sieglo XVII.

### Capiella de l'Anunciación y Mausoleu d'as Heroínas

A capiella de l'Anunciación, convertida en Mausoleu d'as Heroínas d'os Seches de Zaragoza dende o 14 de chunio de 1908, cosira, en o muro dreito, as restas d'Agustina Saragossa i Domènech, Casta Álvarez Barceló y Manuela Sancho Bonafonte, y alza la memoria de cuantas mullers morioron en a esfensa d'a ciudat debant d'as tropas napoleonicas entre o 15 de chunio de 1808 y o 20 de febrero de 1809.

A capiella, obra de l'arquitecto Ricardo Magdalena, conta con o retablo d'a suya advocación disenyau por o escultor Carlos Palao Ortubio y realizau por Jaime Llunch y Antonio Torres. Os relieus laterales, obra de Dionisio Lasuén y execución de Fructuoso Orduna, representan a las heroínas en escenas de luita, atención a los ferius y evacuación de malautos mientres os Seches, destacando-ie a imachen d'a beata Mai María Rafols.

O rei Alifonso XIII presidió o treslau d'as restas d'as heroínas enta a suya ubicación definitiva o 15 de chunio de 1908. O 29 d'octubre de dito anyo, a reina Vitoria Uchenia inauguró a capiella-mausoleu.

## Se veiga tamién
* Cofradía de Nuestro Señor en la Oración del Huerto

## Referencias

## Vinclos externos
*  Ficha en gcatholic.org